Α4-0162/96

Ψήφισμα σχετικά με την κατάσταση προβλέψεων των εσόδων και δαπανών του Κοινοβουλίου και την κατάσταση προβλέψεων των εσόδων και δαπανών του Διαμεσολαβητή για το οικονομικό έτος 1997

Το Ευρωπαϊκό Κοινοβούλιο,

- έχοντας υπόψη το ψήφισμά του της 28ης Μαρτίου 1996 σχετικά με τις κατευθύνσεις για τη διαδικασία προϋπολογισμού του 1997 ((ΣΠ της ημερομηνίας αυτής, Μέρος ΙΙ, σημείο 9α)),

- έχοντας υπόψη το ψήφισμά του της 18ης Απριλίου 1996 για την πρόταση απόφασης του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης σχετικά με την προσαρμογή των δημοσιονομικών προοπτικών στους όρους εκτέλεσης του προϋπολογισμού (που υποβλήθηκε από την Επιτροπή βάσει της παρ. 10 της Διοργανικής Συμφωνίας της 29 Οκτωβρίου 1993) ((ΣΠ της ημερομηνίας αυτής, Μέρος ΙΙ, σημείο 1)),

- έχοντας υπόψη την έκθεση του Γενικού Γραμματέα,

- έχοντας υπόψη το προσχέδιο κατάστασης προβλέψεων που καθορίστηκε από το Προεδρείο στις 16 Απριλίου 1996 σύμφωνα με τις διατάξεις των άρθρων 22 παρ. 5 και 6 και 165 παρ. 1 του Κανονισμού,

- έχοντας υπόψη τα συμπεράσματα του Ευρωπαϊκού Συμβουλίου του Εδιμβούργου της 12ης Δεκεμβρίου 1992, και ιδίως την «απόφαση που ελήφθη με κοινή συμφωνία των αντιπροσώπων των κυβερνήσεων των κρατών μελών σχετικά με τον καθορισμό της έδρας των Θεσμικών Οργάνων και ορισμένων οργανισμών και υπηρεσιών των Ευρωπαϊκών Κοινοτήτων»,

- έχοντας υπόψη τις διατάξεις του ισχύοντος δημοσιονομικού κανονισμού και ιδίως τα άρθρα 12, 13 και 55, καθώς και τη δήλωση σχετικά με την υποβολή αναλυτικού προϋπολογισμού,

- έχοντας υπόψη την απόφαση του Ευρωπαϊκού Κοινοβουλίου της 9ης Μαρτίου 1994 σχετικά με το καθεστώς και τους γενικούς όρους άσκησης των καθηκόντων του Διαμεσολαβητή, και ιδίως το άρθρο 11 ((ΕΕ L 113 της 4.05.1994, σελ. 15)),

- έχοντας υπόψη την έκθεση της Επιτροπής Προϋπολογισμών (Α4-0162/96),

Ι. ΓΕΝΙΚΟ ΠΛΑΙΣΙΟ

1. υπενθυμίζει ότι η διαδικασία προϋπολογισμού 1997 εγγράφεται στο δημοσιονομικό πλαίσιο που καθορίστηκε από τις ισχύουσες δημοσιονομικές προοπτικές 1993/1999;

2. υπογραμμίζει εν προκειμένω:

α) ότι το ποσοστό αύξησης της υποδιαίρεσης 5 «Δαπάνες διοικητικής λειτουργίας» των δημοσιονομικών προοπτικών ανέρχεται σε 3,8%;

β) ότι οι πιστώσεις του προϋπολογισμού πρέπει να χρησιμοποιούνται σύμφωνα με τις αρχές της χρηστής δημοσιονομικής διαχείρισης και ιδίως της οικονομίας και της σχέσης κόστους/αποτελεσματικότητας;

γ) ότι η συνολική χρηματοδότηση της υποδιαίρεσης 5 «Δαπάνες διοικητικής λειτουργίας» πρέπει κατά προτεραιότητα να καλύπτει «τις δαπάνες των οποίων η ανανέωση υπόκειται στις κείμενες διατάξεις ή στην τήρηση των τρεχουσών συμβατικών υποχρεώσεων» ((Παράγραφος 2 του προαναφερθέντος ψηφίσματος της 28.03.1996, σχετικά με τις κατευθύνσεις για τη διαδικασία προϋπολογισμού του 1997.));

δ) ότι ο συντελεστής μετατροπής Ecu/FB που χρησιμοποιείται για τον υπολογισμό των ζητούμενων πιστώσεων είναι 38,6974, ενώ ο αντίστοιχος συντελεστής Ecu/FF είναι 6,4458;

ε) ότι, για τις μισθολογικές προσαρμογές και τον μέσο ρυθμό πληθωρισμού, έγιναν αντιστοίχως δεκτά τα ποσοστά 2,4% και 2% για το οικονομικό έτος 1997;

3. διαπιστώνει ότι το οικονομικό έτος 1997 σημαδεύεται από την έντονη αύξηση των κτηριακών δαπανών λόγω της παραλαβής των κτηρίων D3 στις Βρυξέλλες και IPE IV στο Στρασβούργο;

4. υπενθυμίζει τη σύσταση των προέδρων των πολιτικών ομάδων της 14ης Νοεμβρίου 1988, σύμφωνα με την οποία ο προϋπολογισμός του Κοινοβουλίου θα έπρεπε να ανέρχεται στο 20% των πιστώσεων που προβλέπονται στην υποδιαίρεση 5 των δημοσιονομικών προοπτικών;

5. υπογραμμίζει ότι, στα συμπεράσματα του τριμερούς διαλόγου της 16ης Απριλίου 1996, τα τρία συμμετέχοντα θεσμικά όργανα (Κοινοβούλιο, Συμβούλιο και Επιτροπή) επιβεβαίωσαν τον δημοσιονομικό προσανατολισμό που συνίσταται στη μη δημιουργία νέων θέσεων εργασίας;

6. επισημαίνει ότι η εν λόγω κατάσταση προβλέψεων συνοδεύεται από αναλυτικό προϋπολογισμό και από έκθεση σχετικά με την πολιτική προσωπικού, σύμφωνα με τις δημοσιονομικές διατάξεις και με τα συμπεράσματα της αρμόδιας επί του προϋπολογισμού αρχής όσον αφορά τη διοργανική συνεργασία ((Συμπεράσματα σχετικά με τον εξορθολογισμό των δαπανών διοικητικής λειτουργίας στο ψήφισμά του της 26.10.1995 σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1996 (EE C 308 της 20.11.1995, σελ. 122).));

7. σημειώνει εντούτοις ότι ο εν λόγω αναλυτικός προϋπολογισμός θα πρέπει να αποκτήσει μία πτυχή που να καλύπτει το σύνολο των δαπανών για τον Διαμεσολαβητή;

8. επιβεβαιώνει το πνεύμα καλής συνεργασίας που πρυτάνευσε ως προς την έγκριση της εν λόγω κατάστασης προβλέψεων, συνεργασία της οποίας η σπουδαιότητα τονίσθηκε κατά το σεμινάριο της 21ης Νοεμβρίου 1995 που συγκλήθηκε από τον Πρόεδρό του;

όσον αφορά το Κοινοβούλιο

9. εγκρίνει την κατάσταση προβλέψεων του Κοινοβουλίου για το οικονομικό έτος 1997, όπως αυτή επισυνάπτεται στα πρακτικά, με ύψος δαπανών 884.387.095 Ecu και ιδίων εσόδων 54.062.283 Ecu, πράγμα που αντιστοιχεί σε 20% της συνολικής χρηματοδότησης για την υποδιαίρεση 5 «Δαπάνες διοικητικής λειτουργίας»; προβλέπει ότι το συνολικό ύψος της επαναχρησιμοποίησης θα ανέλθει σε 2.017.500 Ecu;

ΙΙ. ΟΡΓΑΝΟΓΡΑΜΜΑ

10. εφιστά την προσοχή στα ακόλουθα σημεία της έκθεσης του Γενικού Γραμματέα:

α) υποβολή οργανογράμματος των θέσεων που προβλέπονται στον προϋπολογισμό ανά διοικητική μονάδα, πράγμα που ενισχύει τη διαφάνεια του προϋπολογισμού;

β) ποσοτικά στοιχεία όσον αφορά το ποσοστό πρόσληψης υπαλλήλων που είναι υπήκοοι των χωρών που προσχώρησαν προσφάτως (επί δημιουργίας 305 θέσεων, πλήρωση 186 θέσεων, ήτοι ποσοστού 61% - 109 από μόνιμους υπαλλήλους, 64 από έκτακτους υπαλλήλους και 13 από επικουρικούς υπαλλήλους);

γ) παροχή πληροφοριών σε σχέση με την εφαρμογή του κανονισμού περί οριστικής παύσης των καθηκόντων μόνιμων υπαλλήλων της Γενικής Γραμματείας και έκτακτων υπαλλήλων των γραμματειών των πολιτικών ομάδων (εθελουσία έξοδος από την υπηρεσία);

δ) διαρθρωτικές μεταρρυθμίσεις και αναμόρφωση των μεθόδων εργασίας, που ανελήφθησαν για να καλυφθούν οι νέες ανάγκες στους τομείς της νομοθετικής δραστηριότητας, των εξωτερικών σχέσεων, της λειτουργικής συγκέντρωσης των γραμματειών των κοινοβουλευτικών επιτροπών, της πληροφόρησης, των σχέσων με τα εθνικά κοινοβούλια των χωρών μελών, καθώς και στον νομικό τομέα;

ε) μέτρα οργάνωσης των υπηρεσιών, αναδιάταξης και κατάργησης θέσεων, με τη διευκρίνιση ότι μεταξύ 1995 και 1997 θα έχουν καταργηθεί συνολικά 18 θέσεις, εκ των οποίων 13 μέσω του άρθρου 41 του Κανονισμού Υπηρεσιακής Κατάστασης;

στ) πρόοδος που συντελέστηκε όσον αφορά τον προγραμματισμό των σταδιοδρομιών στις γραμματείες των πολιτικών ομάδων, ύστερα από το αίτημα που διατυπώθηκε στο πλαίσιο της εξέτασης του σχεδίου προϋπολογισμού για το οικονομικό έτος 1996 ((Παράγραφος 21 του προαναφερθέντος ψηφίσματος της 26.10.1995 σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1996.)) και τις ενέργειες που ανελήφθησαν στην κατεύθυνση αυτή;

ζ) εξέλιξη που σημειώθηκε στον τομέα της διοργανικής συνεργασίας, ιδίως όσον αφορά τους διοργανικούς διαγωνισμούς;

11. διατηρεί το οργανόγραμμα σύμφωνα με το σημερινό του προσωπικό, με την εξαίρεση της δημιουργίας 10 μόνιμων θέσεων (2 Α7, 2 Β5 και 6 C5) στην υπηρεσία σχέσεων με τις πολιτικές ομάδες της Γενικής Γραμματείας, χωρίς δημοσιονομική επίπτωση;

12. εγκρίνει ως ακολούθως τις πιστώσεις για τις αναβαθμίσεις, τις απονομές βαθμού ad personam και τα άλλα μέτρα που αφορούν το οργανόγραμμα:

α) στη Γενική Γραμματεία: 8 Α5 σε Α4, 3 Α7 σε Α6, 10 Β2 σε Β1, 3 Β4 σε Β3, 58 C2 σε C1, 12 C4 σε C3, 12 LΑ5 σε LΑ4;

β) στη γραμματεία των μη εγγεγραμμένων μελών: 1 Α6 σε Α5, 1 C3 σε C2;

γ) απονομή 9 βαθμών ad personam: 2 Α2 σε Α1, 1 Α3 σε Α2, 1 Β1 σε Α5, 4 C1 σε Β3, 1 D1 σε C3;

δ) κατάταξη της παλιάς θέσης του Αναπληρωτή Γενικού Διευθυντή των κοινοβουλευτικών επιτροπών στον πίνακα προσωπικού σε βαθμό Α2, εν συνεχεία της απόφασης που έλαβε το Προεδρείο στις 31 Ιανουαρίου 1996 όσον αφορά τη χρησιμοποίηση της εν λόγω θέσης για τον διορισμό ενός Διευθυντή στο πλαίσιο της ίδιας αυτής Γενικής Διεύθυνσης;

ε) παράταση από το 1996 στο τέλος του 1998 όσον αφορά τον χρονικό περιορισμό 2 έκτακτων θέσεων Α7 που κατέχονται από 2 αρχιτέκτονες;

στ) αποδέσμευση 7 θέσεων LΑ7 για να καλυφθούν οι ανάγκες του νομικού και γλωσσικού ελέγχου των νομοθετικών κειμένων;

ζ) στις γραμματείες των πολιτικών ομάδων: 1 Α5 σε Α4, 1 Β2 σε Β1, 1 Β3 σε Β2, 1 Β4 σε Β3, 3 C1 σε Β4, 2 C2 σε C1, 1 C4 σε C3;

13. επιβεβαιώνει την προσήλωσή του στη συνέχιση της διοργανικής συνεργασίας και επισημαίνει εν προκειμένω την σπουδαιότητα των εργαλείων εργασίας που πηγάζουν από τις νέες τεχνολογίες;

14. υπενθυμίζει, με την ευκαιρία αυτή, το αίτημά του για εκπόνηση έκθεσης που να αξιολογεί σε πενταετή βάση «τους αντικτύπους της επαγγελματικής επιμόρφωσης, επισημαίνοντας ειδικότερα τους επιλεγόμενους κλάδους, τον αριθμό ωρών που τους αφιερώνεται, το κόστος και τον αριθμό συμμετεχόντων ανά επιμορφωτικό κλάδο, την επίπτωση στην οργάνωση της εργασίας, τη συχνότητα συμμετοχής ανά υπάλληλο και ανά κατηγορία προσωπικού, καθώς και τα σχετικά με τους δασκάλους των γλωσσικών μαθημάτων που προορίζονται για τα μέλη του» ((Παράγραφος 11 του προαναφερθέντος ψηφίσματος της 28.03.1996 για το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1996)), και καλεί συνεπώς τον Γενικό Γραμματέα του να υποβάλει την εν λόγω έκθεση πριν από την πρώτη ανάγνωση του σχεδίου προϋπολογισμού 1997;

15. υπογραμμίζει ότι η μετάβαση από κατηγορία σε κατηγορία, που διέπεται από τις διατάξεις του Κανονισμού Υπηρεσιακής Κατάστασης, πρέπει να πραγματοποιείται μέσω των προβλεπόμενων σχετικών διαδικασιών, και ειδικότερα με εσωτερικούς διαγωνισμούς γενικού χαρακτήρα; υπογραμμίζει ότι η προσέγγιση αυτή δεν θέτει υπό αμφισβήτηση το σύστημα του προγραμματισμού των σταδιοδρομιών, όπως αυτό επιβεβαιώθηκε κατά τη διάρκεια των τελευταίων οικονομικών ετών;

16. πιστεύει ότι τα δημοσιονομικά μέσα πρέπει να συμπληρωθούν από μη δημοσιονομικά μέσα οικοδόμησης εμπιστοσύνης προς τα θεσμικά όργανα της ΕΕ. Ως πρώτο βήμα το Ευρωπαϊκό Κοινοβούλιο καθιερώνει την αρχή του να είναι πλήρως υπόλογοι οι βουλευτές του για τις αποζημιώσεις γραμματείας και γενικών εξόδων. Υπενθυμίζει εν προκειμένω το αίτημα που διατύπωσε στο ψήφισμά του της 17.5.1995 για τη λειτουργία της Συνθήκης για την ΕΕ ενόψει της Διακυβερνητικής Διάσκεψης του 1996 - Υλοποίηση και ανέλιξη της Ένωσης ((ΕΕ C 151 της 19.6.1995, σελ. 56)), να αναγνωρισθεί στα μέλη του συγκεκριμένο καθεστώς;

17. εγγράφει στη θέση 1301 τις ακόλουθες πιστώσεις:

- σύνοδοι10.960.000

- επιτροπές στους τρεις τόπους εργασίας1.190.000

- επιτροπές ή αντιπροσωπείες τους εκτός των 3 τόπων εργασίας285.000

- αντιπροσωπείες για τις σχέσεις με τα κοινοβούλια τρίτων χωρών550.000

- συνεδριάσεις «ΑΚΕ»665.000

- πολιτικές ομάδες στους τρεις τόπους εργασίας330.000

- πολιτικές ομάδες εκτός των τριών τόπων εργασίας1.050.000

- άλλες αποστολές στους τρεις τόπους εργασίας2.000.000

- άλλες αποστολές εκτός των τριών τόπων εργασίας1.000.000

- επαγγελματική επιμόρφωση365.000

- αντιπροσωπείες στις μικτές κοινοβουλευτικές επιτροπές420.000

- αποστολές ad hoc εκτός των τριών τόπων εργασίας60.000

__________

Σύνολο18.875.000

18. ζητεί, σε ό,τι αφορά την υπηρεσία διερμηνείας και αναφερόμενο στο οικονομικό έτος 1995, αναλυτική έκθεση για την οργάνωση της εργασίας στην οποία θα προσδιορίζεται ιδίως το ποσοστό κάλυψης των διαφόρων συνεδριάσεων (σύνοδοι ολομελείας, πολιτικές ομάδες, κοινοβουλευτικές επιτροπές, κλπ...) από υπαλλήλους των κατηγοριών του κανονισμού υπηρεσιακής καταστάσεως (μονίμους και εκτάκτους υπαλλήλους) με βάση τον αριθμό των θέσεων που εγκρίθηκε στο οργανόγραμμα για το εν λόγω οικονομικό έτος. Εγγράφει πίστωση ύψους 4.500.000 εκατ. Ecu στο κεφάλαιο 100 στη θέση 1870;

ΙΙΙ. ΕΞΕΛΙΞΗ ΤΩΝ ΠΙΣΤΩΣΕΩΝ

19. διευκρινίζει ότι η προβλεπόμενη παραλαβή του κτιρίου D3 στις Βρυξέλλες από τον Απρίλιο του 1997 και του κτιρίου ΙΡΕ ΙV στο Στρασβούργο από τον Οκτώβριο του 1997 συνεπάγεται σημαντική αύξηση του ύψους των πιστώσεων του άρθρου 200 «Μισθώματα», βάσει εκτιμώμενου επενδυτικού κόστους 831,5 εκ. Ecu για το κτίριο D3 μαζί με το οικόπεδο και προσωρινού επενδυτικού κόστους 410 εκ. Ecu για το κτίριο ΙΡΕ ΙV;

20. υπογραμμίζει ότι η δημοσιονομική αυτή επιβάρυνση, που οι επιπτώσεις της δεν περιορίζονται σε ένα μόνο οικονομικό έτος,

α) καθιστά επιβεβλημένο ένα σχέδιο λιτότητας για το σύνολο του προϋπολογισμού του;

β) προϋποθέτει τη βέλτιστη κατανομή των διαθέσιμων πόρων της υποδιαίρεσης 5 «Δαπάνες διοικητικής λειτουργίας»;

γ) απαιτεί προχωρημένο προγραμματισμό και διοργανική συνεργασία για την έναρξη χρησιμοποίησης ή την εγκατάλειψη των κτιρίων, αν ληφθεί υπόψη η κλίμακα της επιχείρησης και οι συνέπειες για άλλα όργανα; αναθέτει ως εκ τούτου στο Γενικό Γραμματέα του να υποβάλει σχετική έκθεση πριν από την πρώτη ανάγνωση του σχεδίου προϋπολογισμού;

21. καθορίζει τις πιστώσεις του άρθρου 200 «Μισθώματα» σε 137.040.023 Ecu για το σύνολο των κτιρίων του (εκτός Εξωτερικών Γραφείων), πράγμα που αντιπροσωπεύει αύξηση 120,21% έναντι του 1996;

22. υπογραμμίζει εν προκειμένω ότι η πίστωση αυτή προβλέπει τον υπολογισμό των μισθωμάτων με βάση:

α) τη χρηματοδότηση των νέων κτιρίων D3 και ΙΡΕ ΙV για περίοδο δέκα ετών;

β) τη συγκεκριμενοποίηση της δέσμευσης των βελγικών αρχών να διαθέσουν το οικόπεδο του κτιρίου D3;

γ) την αναθεώρηση του σχεδίου εγκατάλειψης του κτιρίου Van Maerlant προς όφελος της Οικονομικής και Κοινωνικής Επιτροπής και της Επιτροπής των Περιφερειών κατά τη διάρκεια του 1997, πράγμα που συνεπάγεται την πρόβλεψη πιστώσεων για ένα εξάμηνο;

23. υπενθυμίζει ότι η υποδιαίρεση 5 «Δαπάνες διοικητικής λειτουργίας» των δημοσιονομικών προοπτικών για το οικονομικό έτος 1996 παρουσιάζει διαθέσιμο περιθώριο 62,378 εκ. Ecu; επισημαίνει εξάλλου την ευνοϊκή εξέλιξη του συντελεστή μετατροπής Ecu/FB μετά τον Ιούνιο του 1995;

24. εκτιμά ως εκ τούτου ότι η νομισματική αυτή συγκυρία επιτρέπει στο παρόν στάδιο της εκτέλεσης του προϋπολογισμού 1996 και σύμφωνα με τις δημοσιονομικές διατάξεις:

α) να δρομολογηθεί η διαδικασία ενός διορθωτικού και συμπληρωματικού προϋπολογισμού 1996 με αποκλειστικό προορισμό τη χρηματοδότηση δαπανών που σχετίζονται με τα νέα κτίρια, συνοδευόμενων από δημοσιονομικά δελτία που να επιτρέπουν να διαπιστωθεί εάν μπορεί να προβλεφθεί χρηματοδότηση και για τα επόμενα οικονομικά έτη, αρχής γενομένης από το 1998;

β) να αποφευχθεί το ενδεχόμενο να συνεπάγεται αυτός ο ΔΣΠ μιαν αναδρομική εγγραφή στον προϋπολογισμό για δαπάνες που δεν εγκρίθηκαν στο πλαίσιο της έγκρισης του προϋπολογισμού 1996;

γ) να εξετασθεί, με πνεύμα διαφάνειας και ορθολογικής διαχείρισης των διαδικασιών, η δυνατότητα συντονισμού με τα αιτήματα άλλων οργάνων για ΔΣΠ;

25. εγγράφει στο κεφάλαιο 100 πίστωση ύψους 9.000.000 Ecu εκ των οποίων 4.500.000 Ecu στο άρθρο 203 «καθαρισμός και συντήρηση» και 4.500.000 Ecu στο άρθρο 205 «ασφάλεια»; εξαρτά την αποδέσμευση αυτού του αποθεματικού από την πραγματική παραλαβή των νέων κτιρίων D3 και IPE IV και ζητεί συγχρόνως να του υποβληθεί έκθεση σχετικά με τη λειτουργία του συστήματος ασφάλειας;

26. αναθέτει στον Γενικό Γραμματέα να υποβάλει έκθεση πριν από την πρώτη ανάγνωση του προϋπολογισμού από το Κοινοβούλιο, σχετικά με τους όρους υπό τους οποίους θα μπορούσε το Κοινοβούλιο να χρηματοδοτήσει, για διάστημα τριών ετών, την ανέγερση παραρτήματος στο Σπίτι του Jean Monnet, το οποίο αποτελεί ήδη ιδιοκτησία του Ευρωπαϊκού Κοινοβουλίου; προορισμός του παραρτήματος αυτού, επίσης ιδιοκτησίας του Ευρωπαϊκού Κοινοβουλίου, θα είναι να αντιμετωπισθεί ο διαρκώς αυξανόμενος αριθμός επισκεπτών - κυρίως νέων - στον ιστορικό αυτό χώρο που έχει ιδιαίτερη συμβολική σημασία;

Epicentre

27. θεωρεί απαραίτητη τη συνέχιση της εις βάθος εξέτασης σχετικά με την υλοποίηση του σχεδίου τόσο όσον αφορά τον εξοπλισμό του όσο και τη μεταφορά ανθρωπίνων πόρων; καθορίζει το ποσό της θέσης 2210 Πρώτος εξοπλισμός σε έπιπλα σε 9.700.000 Ecu και εγγράφει ποσό ύψους 300.000 Ecu στο κεφάλαιο 100 Προσωρινές πιστώσεις στη θέση 2210; αναθέτει στο Γενικό Γραμματέα να παρουσιάσει, πριν από την πρώτη ανάγνωση του σχεδίου προϋπολογισμού, έκθεση σχετικά με την πρόοδο που σημειώθηκε στην υλοποίηση του σχεδίου, καθώς και πολυετή πρόβλεψη του κόστους του Epicentre σε προσωπικό και πιστώσεις;

28. σημειώνει την επιθυμία του Προεδρείου όσον αφορά τις πιστώσεις για τη διερμηνεία, καθώς και τη νέα μορφή παρουσίασης των πλήρων πρακτικών (CRE); διαπιστώνει όμως ότι χάριν της διαφάνειας και της ίσης μεταχείρισης των επισήμων γλωσσών και των γλωσσών εργασίας της Ευρωπαϊκής Ένωσης οι παρεμβάσεις εκείνες που δεν αφορούν διαδικαστικά θέματα και η πορεία των δραστηριοτήτων θα μεταφράζονται και θα δημοσιεύονται σε εκάστη των γλωσσών αυτών και μετά το 1996; αναθέτει στον Γενικό Γραμματέα του να υποβάλει έκθεση σχετικά με τη νέα φόρμουλα παρουσίασης των CRE, πριν από την πρώτη ανάγνωση του προϋπολογισμού 1997;

Πολιτική πληροφόρησης

29. θεωρεί ότι το επί πλέον 1 εκατ. Ecu για την ενημερωτική εκστρατεία των θεσμικών οργάνων (κεφάλαιο 27) πρέπει να τεθεί στο αποθεματικό (κεφάλαιο 100); ζητεί από τον Γενικό Γραμματέα να λάβει όλα τα αναγκαία μέτρα προκειμένου να εκτελεσθούν οι δράσεις πληροφόρησης στο πλαίσιο της διοργανικής συνεργασίας σύμφωνα με τις αποφάσεις που ελήφθησαν στο πλαίσιο του προϋπολογισμού 1996;

30. εγγράφει στη θέση 3705 «Συμμετοχή στα έξοδα γραμματείας των πολιτικών ομάδων» πίστωση ύψους 12.500.000 Ecu και στη θέση 3706 «Πρόσθετες πολιτικές δραστηριότητες» πίστωση ύψους 7.000.000 Ecu;

31. υπενθυμίζει το αίτημα, που διατυπώθηκε στο ψήφισμά του της 15ης Μαρτίου 1996 για το κλείσιμο των λογαριασμών του οργάνου για το οικονομικό έτος 1995, όσον αφορά τη διαχείριση ορισμένων κονδυλίων του προϋπολογισμού ((Μέρος ΙΙ, σημ. 2 των ΣΠ αυτής της ημερομηνίας));

Βοηθοί των βουλευτών

32. υπενθυμίζει τα ψηφίσματά του του Απριλίου 1994 και του Οκτωβρίου 1995; λαμβάνει γνώση των επαφών που υπήρξαν μεταξύ των υπηρεσιών της Επιτροπής και του Κοινοβουλίου σχετικά με το καθεστώς των βοηθών των βουλευτών; αναθέτει στο Γενικό Γραμματέα να παρουσιάσει, πριν από την πρώτη ανάγνωση, έκθεση στην οποία θα ανακεφαλαιώνονται οι θέσεις των θεσμικών οργάνων καθώς και τα διαβήματα που πραγματοποιήθηκαν ώστε να μπορέσει η Επιτροπή να διατυπώσει γρήγορα την απαιτούμενη πρόταση;

33. εγγράφει στο κεφάλαιο 101 «Αποθεματικό για απρόβλεπτα» πίστωση ύψους 2.500.000 Ecu;

όσον αφορά τον Διαμεσολαβητή

34. διαπιστώνει ότι ο Διαμεσολαβητής, σύμφωνα με τις διατάξεις του άρθρου 12 του Δημοσιονομικού Κανονισμού, διαβίβασε στο Ευρωπαϊκό Κοινοβούλιο, πριν από την 1η Μαΐου 1996, κατάσταση προβλέψεων των δαπανών και εσόδων του για το οικονομικό έτος 1997, καθώς και διορθωτική επιστολή σύμφωνα με τις διατάξεις του άρθρου 14 του εν λόγω δημοσιονομικού κανονισμού, που καθορίζει συνολικά τη συγκεκριμένη κατάσταση προβλέψεων σε 2.820.819 Ecu σε δαπάνες και σε 260.321 Ecu σε έσοδα;

35. σημειώνει στο πλαίσιο αυτό τη δημιουργία 6 νέων θέσεων, εκ των οποίων 1 Α4, 1 Α6, 1 Β3, 1 C3, 1 C4 και 1 D2, καθώς και την εγγραφή στον προϋπολογισμό δαπανών που που σχετίζονται με τα κτίρια και τον εξοπλισμό καθώς και διάφορων άλλων δαπανών;

36. παρατηρεί, σε ό,τι αφορά τη δημιουργία νέων θέσεων, ότι θα πρέπει να εξετασθεί η σκοπιμότητα της δημιουργίας νέων θέσεων στους κατώτερους βαθμούς κάθε κατηγορίας και να δοθεί συνέχεια στη δήλωση που επισυνάφθηκε στο άρθρο 11 της απόφασης του Κοινοβουλίου για τον Διαμεσολαβητή ((Σε κοινή δήλωση των τριών θεσμικών οργάνων θα εξαγγελθούν οι κατευθυντήριες αρχές σε ό,τι αφορά τον αριθμό των υπαλλήλων στην υπηρεσία του Διαμεσολαβητή, καθώς επίσης και την ιδιότητα του εκτάκτου υπαλλήλου ή του συμβασιούχου προκειμένου για τα πρόσωπα που θα είναι επιφορτισμένα με τις έρευνες - ΕΕ L 113 της 04.05.1994, σελ. 15)), καθώς και να ληφθούν υπόψη τα συμπεράσματα της τριμερούς σύσκεψης της 16ης Απριλίου 1996, τα οποία συνιστούν τη διατήρηση των οργανογραμμάτων που είχαν εγκριθεί για το οικονομικό έτος 1996;

37. όσον αφορά τις πιστώσεις, διαπιστώνει:

α) το σημαντικό ύψος των πιστώσεων των άρθρων «Έξοδα αποστολών, μετακινήσεων και άλλες παρεπόμενες δαπάνες», 112 «Επαγγελματική επιμόρφωση», 117 «Συμπληρωματικές παροχές», 250 «Συνεδριάσεις και προσκλήσεις»,260 «Διαβουλεύσεις, μελέτες και έρευνες» και 270 «Δαπάνες δημοσίευσης και πληροφόρησης», καθώς και το γεγονός ότι δεν ελήφθη υπόψη η διοργανική συνεργασία στο πλαίσιο των πιστώσεων του άρθρου 210 «Πληροφορική»;

β) τη δημιουργία ενός κατ' αποκοπήν αποθεματικού για απρόβλεπτα που αντιστοιχεί σε 2% του συνόλου των αναγκαίων πιστώσεων στο κεφάλαιο 100 «Προσωρινές πιστώσεις»;

38. εκτιμά ότι η εξέταση αυτής της κατάστασης προβλέψεων μπορεί να πραγματοποιηθεί με αναλογική εφαρμογή των κανόνων που ίσχυσαν για τον τρόπο εξέτασης της κατάστασης προβλέψεων της Οικονομικής και Κοινωνικής Επιτροπής όταν ο προϋπολογισμός της αποτελούσε παράρτημα του προϋπολογισμού του Συμβουλίου;

39. επιφυλάσσεται συνεπώς του δικαιώματός του να εξετάσει το σύνολο των εν λόγω προτάσεων στο πλαίσιο του σχεδίου προϋπολογισμού που καταρτίζεται από το Συμβούλιο;

40. θεωρεί σημαντικό να δημοσιεύεται, ύστερα από κάθε ετήσια διαδικασία προϋπολογισμού, μια έκθεση που να εξηγεί τις πολιτικές προτεραιότητες του Ευρωπαϊκού Κοινοβουλίου στο πλαίσιο του προϋπολογισμού των Ευρωπαϊκών Κοινοτήτων και να χρησιμεύει πρωτίστως στην ενημέρωση των εθνικών κοινοβουλίων;

41. τονίζει ότι η παρούσα κατάσταση προβλέψεων υποβάλλεται για πρώτη φορά υπό μορφή συνεχούς κειμένου και ότι για την κατάρτισή της χρησιμοποιήθηκε το διοργανικό πρόγραμμα μηχανοργάνωσης του προϋπολογισμού SEI-BUD;

42. αναθέτει στον Πρόεδρό του να διαβιβάσει το παρόν ψήφισμα στα ενδιαφερόμενα όργανα και στο Διαμεσολαβητή.